Stadion-geweld: Dié mense gesoekFoto: Verskaf. Nog twee mense is Maandag in hegtenis geneem in verband met die geweld wat 21 op April by die Moses Mabhida-stadion in Durban uitgebreek het. Dit kom nadat die polisie Sondag 13 foto’s van mense waarna die polisie op soek is uitgereik het omdat hulle “die polisie kan bystaan met die ondersoek”. Brig. Jay Naicker, woordvoerder van die polisie, het gesê ŉ 21-jarige skolier van Newlands-Wes en ŉ 42-jarige tuinier van Hillcrest sal Dinsdag in die Durban-landdroshof verskyn op aanklag van openbare geweld. Oorfone en ŉ draadlose mikrofoon is in die skolier se besit gevind. “Ons verwelkom die feit dat verdagtes begin om die ondersoekbeamptes te kontak sodat hulle hul dag in die hof kan kry, en ons moedig die oorblywende verdagtes aan om onmiddellik dieselfde te doen voordat die polisie op hulle toeslaan,” het Naicker gesê. Maroela Media het vroeër berig die geweld by die stadion het ontstaan die oomblik toe die eindfluitjie blaas by ŉ Nedbank Cup-halfeindstryd tussen Kaiser Chiefs en Free State Stars. Die Chiefs het die wedstryd met 2-0 verloor. Honderde ondersteuners het op die veld gestorm en spelers en veiligheidswagte moes vir hul veiligheid vlug. Terwyl die wedstrydkameras steeds die gebeure vasgevang het, het toeskouers stadionstoele aan die brand begin steek, skareversperrings en toegangshekke beskadig, kameratoerusting vernietig en ŉ veiligheidswag aangerand. Altesaam 18 mense is in die voorval beseer. Zandile Gumede, burgemeester van eThekwini, het later gesê die skade aan die stadion beloop na raming R2,6 miljoen. Die polisie is steeds op soek na die volgende persone in verband met die ondersoek na die voorval. Enigiemand wat enigeen van dié mense op die foto’s kan identifiseer of wat self op die foto’s verskyn moet kapt. Reddy op 082 458 5630 of AO Mlungwana by 082 662 7764 bel. Inligting sal vertroulik hanteer word.